b"\n_START_ARTICLE_\nTimothy Dalton\n_START_SECTION_\nUngdom og tidlig karriere\n_START_PARAGRAPH_\nTimothy Dalton blev f\xc3\xb8dt i Colwyn Bay, Wales af en engelsk far og amerikansk mor. F\xc3\xb8r han blev f\xc3\xb8dt flyttede familien til Wales hvor faderen var udstationeret under 2. verdenskrig. Sidst i 1940'erne flyttede familien til Belper, Devonshire i England. Han blev interesseret i skuespil allerede i teenage\xc3\xa5rene, og forlod skolen i 1964 for at starte p\xc3\xa5 Royal Academy of Dramatic Art og turnere med et nationalt ungdomsteater om sommeren. Han kom hurtigt til tv, hvor han arbejdede p\xc3\xa5 BBC. Han fik sin filmdebut i 1968 med filmen The Lion in Winter._NEWLINE_Efter yderligere et par film tog Dalton en pause fra filmene i 1971 for at koncentrere sig om teatret. Han spillede bl.a. for Royal Shakespeare Company. Med undtagelsen af en enkelt film, Permission to Kill i 1975, forblev han teaterskuespiller indtil 1978.\n_START_SECTION_\nJames Bond (1987-1989)\n_START_PARAGRAPH_\nTimothy Dalton var tidligt (i 1968) blevet tilbudt rollen som James Bond, men takkede nej, da han f\xc3\xb8lte, at han var for ung. I 1986, efter at Roger Moore sagde farvel til rollen, blev Dalton igen tilbudt rollen, men m\xc3\xa5tte afsl\xc3\xa5 pga. forpligtelser i forbindelse med filmen Brenda Starr. Pierce Brosnan fik s\xc3\xa5 tilbuddet, men ogs\xc3\xa5 han var optaget til anden side, og derp\xc3\xa5 vendte man tilbage til Dalton, der efter afslutningen af sine andre forpligtelser nu accepterede rollen._NEWLINE_Dalton bet\xc3\xb8d et stort stort skift i Bond-figurens udtryk fra Moore. Roger Moore lagde mere v\xc3\xa6gt p\xc3\xa5 det sofistikerede og elegante i figuren med en del humor iblandet, mens Dalton i stedet var mere k\xc3\xb8lig og sammenbidt i rollen. Mange n\xc3\xa6vner ham som den skuespiller, der \xe2\x80\x93 i hvert fald indtil Daniel Craig overtog rollen \xe2\x80\x93 kom n\xc3\xa6rmest p\xc3\xa5 Ian Flemings romanfigur. Imidlertid splittede denne nye Bond publikum, hvor nogle var begejstrede, men flere m\xc3\xa5ske var utilfredse med skiftet, s\xc3\xa5 det blev kun til to Bond-film for Dalton. Det var The Living Daylights (1987) og Licence to Kill (1989), hvorefter rollen blev overtaget af Pierce Brosnan. Efterf\xc3\xb8lgende er Timothy Dalton som Bond mest blevet betragtet som et mellemspil p\xc3\xa5 linje med George Lazenby."